Noordwes-SAPD spandeer miljoene aan vervalle geboue(Foto: SAPD/Facebook) Die Demokratiese Alliansie in Noordwes is besorg oor die stand van die Suid-Afrikaanse Polisiediens in die provinsie, veral as die toestand van die geboue waaruit die polisie werk. “Van 148 geboue wat deur die SAPD in Noordwes beset word, word 64 gehuur en 84 word deur die staat besit,” sê Freddy Sonakile, die DA se provinsiale woordvoerder oor gemeenskapsveiligheid. “Van dié geboue is slegs 73 in ŉ goeie toestand om die verskeie funksies van die polisie te ondersteun.” Sonakile sê die SAPD in Noordwes spandeer ongeveer R54 miljoen per jaar aan die gehuurde eiendomme, waarvan 35 substandaard is. “Altesaam 39 van die staatsbeheerde eiendomme is ook in ŉ substandaard toestand.” Dié inligting is onthul deur die LUR vir gemeenskapsveiligheid en vervoer, Sello Lehari, in reaksie op ŉ vraag deur die DA tydens ŉ vergadering van die portefeuljekomitee oor gemeenskapsveiligheid. “Die onthulling kom in ŉ tyd waar die provinsie ŉ groot toename in gewelddadige misdaad beleef, soos blyk uit die provinsiale misdaadstatistieke vir die eerste kwartaal van 2022. Dié statistieke het ŉ toename van 22,3% in moord, 12,1% toename in seksuele aanranding en 30,8% toename in aanranding met die doel om ernstig te beseer aangedui.” Die Tlhabane-polisiestasie is een van die gehuurde eiendomme wat in ŉ haglike toestand is. “Die huur vir dié eiendom kos die SAPD R192 366,06 per maand.” Die DA het verlede maand onthul dat die gebou wat deur die SAPD vir hul speureenheid in Mafikeng huur, drie keer beroof is weens die swak toestand van die gebou. “Die DA sal in gesprek tree met die provinsiale polisiekommissaris lt.genl. Sello Kwena, die nasionale polisieminister Bheki Cele, en die departement van openbare werke om dringend die verhuring van vervalle eiendomme te hersien en dringend instandhouding te doen op die vervalle geboue.” Sonakile sê die polisie sal nooit die stryd teen misdaad in Noordwes kan wen as hulle nie die nodige hulpbronne het om hul pogings te ondersteun nie. “Inwoners in Noordwes het ŉ grondwetlike reg op veiligheid en polisiebeamptes het ŉ reg tot ŉ veilige werksomgewing. Die DA sal steeds druk plaas op die ministerie van polisie om die veiligheid van inwoners te verseker.”